*Projekts*

LATVIJAS REPUBLIKAS MINISTRU KABINETS

20\_\_. gada \_\_. \_\_\_ Noteikumi Nr. \_\_

Rīgā (prot. Nr. \_\_ \_\_. §)

**Eiropas Ekonomikas zonas finanšu instrumenta 2014.–2021. gada perioda programmas “Starptautiskā policijas sadarbība un noziedzības apkarošana” īstenošanas noteikumi**

Izdoti saskaņā ar

Eiropas Ekonomikas zonas finanšu instrumenta un

Norvēģijas finanšu instrumenta

2014.–2021. gada perioda

vadības likuma 15. panta 12. punktu

**I. Vispārīgie jautājumi**

1. Noteikumi nosaka Eiropas Ekonomikas zonas finanšu instrumenta 2014.–2021. gada perioda (turpmāk – finanšu instruments) programmas “Starptautiskā policijas sadarbība un noziedzības apkarošana” (turpmāk – programma):
	1. mērķi, pieejamo finansējumu un sasniedzamos rezultātus;
	2. programmas apsaimniekotāju;
	3. iepriekš noteiktos projektus (turpmāk – projekti), to iesniedzējus un partnerus;
	4. atbalstāmās darbības un izmaksu attiecināmības nosacījumus;
	5. projekta līguma vienpusēja uzteikuma nosacījumus;
	6. divpusējās sadarbības fonda aktivitāšu ieviešanas kārtību.

1. Programmas atbalsta jomas ir:
	1. starptautiskā policijas sadarbība un noziedzības apkarošana (atbilst šo noteikumu 15.1. – 15.5. apakšpunktos noteiktajiem projektiem);
	2. vardarbība ģimenē un ar dzimumu saistīta vardarbība (atbilst šo noteikumu 15.6. apakšpunktā noteiktajam projektam).
2. Programmas mērķis ir uzlabot noziedzības novēršanu un izmeklēšanu ekonomisko noziegumu apkarošanā un bērnu aizsardzības jomā.
3. Programmas mērķa sasniedzamie rezultāti un iznākumu rādītāju vērtības ir noteiktas šo noteikumu pielikumā.
4. Kopējais programmai pieejamais finansējums, kas 100 procentu apmērā sedz programmas apsaimniekošanas un projektu izmaksas, ir 17 647 059 *euro*, tai skaitā Eiropas Ekonomikas zonas finanšu instrumenta līdzfinansējums 85 procentu apmērā no kopējā program­mas finansējuma – 15 000 000 *euro* un Latvijas valsts budžeta līdzfinansējums 15 procentu apmērā no kopējā programmas finansējuma – 2 647 059 *euro.*
5. Grozījumus projekta līgumā veic atbilstoši normatīvajiem aktiem par kārtību, kādā finanšu instrumenta vadībā iesaistītās institūcijas nodrošina finanšu instrumenta vadību, ciktāl šo noteikumu 7. punktā neparedz atšķirīgu grozījumu izdarīšanas kārtību.
6. Ja projekta grozījumu priekšlikums ietekmē programmas rezultāta un iznākuma rādītājus, vai ja ierosināto projekta grozījumu nav iespējams veikt bez grozījuma programmas līgumā, projekta grozījumus apstiprina tikai pēc tam, kad ir apstiprināts attiecīgais grozījums programmas līgumā.
7. Programmas apsaimniekotājs ir Iekšlietu ministrija.
8. Programma tiek īstenota partnerībā ar Eiropas Padomi (turpmāk – starptautiskā partnerorganizācija).
9. Programmas apsaimniekotājs izveido Sadarbības komiteju, kurā ar balsstiesībām iekļauj divus programmas apsaimniekotāja pārstāvjus un vienu starptautiskās partnerorganizācijas pārstāvi.
10. Programmas apsaimniekotājs var uzaicināt piedalīties sadarbības komitejas sēdēs novērotāja statusā Norvēģijas Ārlietu ministrijas, Finanšu instrumenta biroja un vadošās iestādes pārstāvjus.
11. Programmas apsaimniekotājs nodrošina, ka šo noteikumu 2.1. apakšpunktā minētajā programmas atbalsta jomā ne vairāk kā 60 procenti no atbalsta jomai piešķirtā kopējā finansējuma novirzāmi būvniecībai, neieskaitot projektēšanu, būvuzraudzību un autoruzraudzību.
12. Programmas apsaimniekotājs nodrošina, ka šo noteikumu 2.2. apakšpunktā minētajā programmas atbalsta jomā ne vairāk kā 50 procenti no atbalsta jomai piešķirtā kopējā finansējuma novirzāmi būvniecībai, neieskaitot projektēšanu, būvuzraudzību un autoruzraudzību.
13. Programmas administratīvo izdevumu attiecināmības termiņš ir 2024. gada 31. decembris.

**II. Projekti, to iesniedzēji un partneri**

1. Lai sasniegtu šo noteikumu pielikumā norādīto rezultātu un iznākumu rādītāju vērtības, programmas ietvaros tiek īstenoti seši projekti:
	1. “Tiesībsargājošo iestāžu sadarbības veicināšana ekonomisko noziegumu novēršanā un apkarošanā Latvijā”;
	2. “Ekonomisko noziegumu novēršana un apkarošana robežšķērsošanas vietā “Terehova””;
	3. “Atbalsts trauksmes celšanas sistēmas izveidei Latvijā”;
	4. “Atbalsts Valsts policijai ekonomisko noziegumu izmeklēšanas paātrināšanai un kvalitātes uzlabošanai Latvijā”;
	5. “Darbinieku zināšanu pilnveide noziedzīgi iegūtu līdzekļu legalizācijas apkarošanā Latvijā”;
	6. “Atbalsts *Barnahus* ieviešanai Latvijā”.
2. Valsts ieņēmumu dienests kā projekta iesniedzējs sadarbībā ar projekta partneri - Valsts policiju, īsteno šo noteikumu 15.1. apakšpunktā norādīto projektu.
3. Valsts ieņēmumu dienests kā projekta iesniedzējs sadarbībā ar projekta partneriem - valsts akciju sabiedrību “Valsts nekustamie īpašumi” un Ekonomiskās sadarbības un attīstības organizāciju (turpmāk – OECD), īsteno šo noteikumu 15.2. apakšpunktā norādīto projektu.
4. Korupcijas novēršanas un apkarošanas birojs kā projekta iesniedzējs īsteno šo noteikumu 15.3. apakšpunktā norādīto projektu.
5. Valsts policija kā projekta iesniedzējs sadarbībā ar projekta partneriem - OECD, Iekšlietu ministrijas Informācijas centru un Nodrošinājuma valsts aģentūru, īsteno šo noteikumu 15.4. apakšpunktā norādīto projektu.
6. Finanšu izlūkošanas dienests kā projekta iesniedzējs sadarbībā ar projekta partneri - Finanšu un kapitāla tirgus komisiju, īsteno šo noteikumu 15.5. apakšpunktā norādīto projektu.
7. Labklājības ministrija kā projekta iesniedzējs sadarbībā ar projekta partneriem - Islandes valdības bērnu aizsardzības aģentūru, OECD un valsts sabiedrību ar ierobežotu atbildību “Bērnu klīniskās universitātes slimnīca” īsteno šo noteikumu 15.6. apakšpunktā norādīto projektu.

**III. Atbalstāmo darbību un izmaksu attiecināmības nosacījumi**

1. Programmas ietvaros ir attiecināmas šādas izmaksas:
	1. programmas apsaimniekotāja izmaksas, tai skaitā izmaksas divpusējās sadarbības stiprināšanai;
	2. projektu izmaksas.
2. Programmas apsaimniekotāja attiecināmās izmaksas, tai skaitā izmaksas divpusējās sadarbības stiprināšanai ir:
	1. atlīdzības (darba samaksa, sociālās garantijas un atvaļinājumi) izmaksas;
	2. iekšzemes un ārvalstu komandējumu izmaksas (saskaņā ar normatīvajos aktos noteikto kārtību, kādā atlīdzināmi ar komandējumiem saistītie izdevumi);
	3. kancelejas un biroja preču iegādes izmaksas;
	4. programmas īstenošanai nepieciešamo ārpakalpojumu izmaksas (piemēram, audits, ekspertu pakalpojumi, tulkošana);
	5. publicitātes un informācijas izplatīšanas izmaksas (piemēram, bukletu izdošana, publikācijas un informācijas sagatavošana plašsaziņas līdzekļiem, reklāmas, semināri, konferences);
	6. semināru un konferenču organizēšanas izmaksas;
	7. ar sadarbības komitejas sanāksmju organizēšanu saistītās izmaksas;
	8. programmas īstenošanas laikā izmantojamā tehniskā aprīkojuma iegādes un nomas izmaksas un amortizācijas izmaksas;
	9. pievienotās vērtības nodokļa maksājumi, kas tiešā veidā saistīti ar programmas administratīvajām izmaksām un nav atgūstami atbilstoši Latvijas Republikas normatīvajiem aktiem nodokļu politikas jomā;
	10. citas ar programmas īstenošanu saistītās izmaksas, kas nav pretrunā ar šiem noteikumiem un nodrošina programmas mērķa un programmas rezultātu sasniegšanu.
3. Projektu ietvaros atbalstāmās darbības, ja paredzēts projektā, ir:
	1. projekta vadība, publicitātes pasākumi un darbības, kas tieši saistītas ar projekta līgumā noteikto prasību izpildi;
	2. apmācību programmu izstrāde un apmācības;
	3. konferenču un semināru organizēšana;
	4. pētījumi un dalība starptautiskajās konferencēs programmas jomā;
	5. ārvalstu ekspertu piesaiste un pieredzes apmaiņas vizītes;
	6. informācijas tehnoloģiju sistēmu izstrāde;
	7. jauna aprīkojuma un iekārtu iegāde;
	8. būvniecība;
	9. citas darbības, kas vērstas uz programmas vai projekta mērķa sasniegšanu un ko saskaņojušas finanšu instrumenta vadībā iesaistītās institūcijas atbilstoši normatīvajiem aktiem par kārtību, kādā finanšu instrumenta vadībā iesaistītās institūcijas nodrošina finanšu instrumenta vadību.
4. Projektu izmaksas ir attiecināmas, ja tās ir faktiski radušās līdzfinansējuma saņēmējam vai projekta partnerim un atbilst šādiem nosacījumiem:
	1. tās ir radušās izmaksu attiecināmības periodā, kas nepārsniedz 2024. gada 30. aprīli un kas norādīts projekta līgumā;
	2. tās ir saistītas ar projekta mērķu un rezultātu sasniegšanu un ir apstiprinātas projekta budžetā;
	3. tās ir samērīgas un nepieciešamas projekta īstenošanai;
	4. tās ir veiktas, atklātā, pārredzamā un nediskriminējošā veidā;
	5. tās ir apmaksātas, pakalpojumi ir saņemti vai preces ir piegādātas projekta līgumā noteiktajā izmaksu attiecināmības periodā;
	6. maksājumi ir veikti 30 dienu laikā pēc projekta īstenošanas termiņa beigām;
	7. tās ir uzskaitītas līdzfinansējuma saņēmēja vai projekta partnera grāmatvedības un nodokļu uzskaites reģistros, ir identificējamas, nodalītas no pārējām izmaksām un pārbaudāmas, un tās apliecina attaisnojuma dokumentu oriģināli.
5. Projektu ietvaros attiecināmas ir:
	1. atlīdzības izmaksas (darba samaksa, sociālās garantijas un atvaļinājumi);
	2. publicitātes pasākumu un darbību, kas tieši saistītas ar projekta līgumā noteikto prasību izpildi izmaksas;
	3. iekšzemes un ārvalstu komandējumu izmaksas (saskaņā ar normatīvajos aktos noteikto kārtību, kādā atlīdzināmi ar komandējumiem saistītie izdevumi);
	4. jauna aprīkojuma un iekārtu iegādes vai nomas izmaksas;
	5. telpu nomas izmaksas;
	6. apmācību programmu izstrādes un apmācību izmaksas;
	7. pētījumu un dalības starptautiskās konferencēs izmaksas;
	8. informācijas tehnoloģiju sistēmu izstrādes vai iegādes izmaksas;
	9. ārvalstu ekspertu piesaistes un pieredzes apmaiņas braucienu izmaksas;
	10. konferenču un semināru organizēšanas izmaksas;
	11. būvniecības izmaksas;
	12. pievienotās vērtības nodokļa maksājumi, ja tie nav atgūstami atbilstoši Latvijas Republikas normatīvajiem aktiem nodokļu politikas jomā;
	13. citu preču un pakalpojumu iegādes izmaksas, kas saistītas ar projekta mērķa sasniegšanu un kuras saskaņojušas finanšu instrumenta vadībā iesaistītās institūcijas atbilstoši normatīvajiem aktiem par kārtību, kādā finanšu instrumenta vadībā iesaistītās institūcijas nodrošina finanšu instrumenta vadību.
6. Izmaksas, kas saistītas tikai ar projekta administrēšanu un neattiecas uz projekta rezultātu sasniegšanu, ir projekta administratīvās izmaksas, kas nedrīkst pārsniegt 10 procentus no projekta kopējām izmaksām.
7. Programmas ietvaros nav attiecināmas šādas izmaksas:
	1. zaudējumi, kas radušies valūtas kursa svārstību rezultātā;
	2. maksa par finanšu transakcijām;
	3. izmaksas par aktivitātēm, ko sedz no citiem finanšu avotiem;
	4. naudas sodi, sankcijas un tiesvedības izdevumi, izņemot gadījumu, ja tiesāšanās ir nepieciešama projekta mērķu sasniegšanai un ir ar to saistīta;
	5. visi maksājumi, tai skaitā avansa maksājumi, un izdevumi par faktiski veiktajām piegādēm, izpildītajiem darbiem un pakalpojumiem, kas veikti ārpus projekta līgumā noteiktā projekta izdevumu attiecināmības perioda;
	6. parāda procenti, aizdevumu apkalpošanas maksa un nokavējuma nauda;
	7. atgūstamais pievienotās vērtības nodoklis
	8. izmaksas kas nav saistītas ar programmas vai projekta mērķa sasniegšanu.

1. Programmas apsaimniekotājam ir tiesības vienpusēji uzteikt projekta līgumu, ja konstatēts, ka:
	1. projektā visi veiktie izdevumi ir atzīti par neattiecināmām izmaksām;
	2. projekta mērķis nav sasniegts atbilstoši projekta līgumā noteiktajam;
	3. projekta līgumā noteiktajā kārtībā un termiņā nav izpildīti programmas apsaimniekotāja atkārtoti norādījumi.

**IV. Divpusējās sadarbības fonda aktivitāšu ieviešanas kārtība**

1. Saskaņā ar Saprašanās memorandā starp Islandi, Lihtenšteinas Firstisti, Norvēģijas Karalisti un Latvijas Republiku noteikto, divpusējās sadarbības aktivitāšu īstenošanai programmā ir piešķirti 100 000 *euro* (turpmāk – divpusējās sadarbības fonds).
2. Sadarbības komiteja pieņem lēmumu par divpusējās sadarbības fonda iniciatīvas apstiprināšanu vai noraidīšanu.
3. Divpusējās sadarbības fondu piešķir Latvijas un donorvalstu institūciju sadarbības veicināšanai:
	1. programmas apsaimniekotājam;
	2. starptautiskai partnerorganizācijai;
	3. projekta īstenotājam, ja tas iesniedzis programmas apsaimniekotājam pamatotu pieprasījumu.
4. Divpusējās sadarbības fonda ietvaros ir atbalstāmas šādas aktivitātes:
	1. divpusējo attiecību stiprināšana starp donorvalstīm un Latviju;
	2. donorvalsts projektu partnerības veicināšana pirms projektu iesniegumu izstrādes un to izstrādes laikā;
	3. sakaru dibināšana un zināšanu, tehnoloģijas, pieredzes un labākās prakses apmaiņa, koplietošana un nodošana starp institūcijām Latvijā un donorvalstīs un/vai starptautiskajām organizācijām;
	4. sadarbības stiprināšana, pieredzes un labākās prakses apmaiņa starp programmas apsaimniekotāju un līdzīgām institūcijām donorvalstīs, kā arī ar starptautiskajām organizācijām, ja pasākumā piedalās vismaz viena institūcija no donorvalstīm.
5. Ja šo noteikumu 33. punktā minētās aktivitātes īsteno divpusējās sadarbības fonda līdzfinansējuma saņēmējs, kas:
	1. ir valsts budžeta iestāde, kas nav Iekšlietu ministrija vai tās padotībā esoša iestāde - programmas apsaimniekotājs plāno transfertu izdevumus, saskaņojot transferta veidlapu ar līdzfinansējuma saņēmēju, Iekšlietu ministrijas budžetā uz citām nozaru ministrijām un citām centrālajām valsts iestādēm, kas iesaistītas minēto aktivitāšu īstenošanā. Līdzfinansējuma saņēmējs 30 kalendāro dienu laikā pēc divpusējās sadarbības fonda iniciatīvas īstenošanas sagatavo un iesniedz programmas apsaimniekotājam divpusējās sadarbības fonda iniciatīvas atskaiti kopā ar pamatojošo dokumentāciju;
	2. Iekšlietu ministrija, tās padotībā esoša iestāde vai Finanšu izlūkošanas dienests - 30 kalendāro dienu laikā pēc divpusējās sadarbības fonda iniciatīvas īstenošanas sagatavo un iesniedz programmas apsaimniekotājam divpusējās sadarbības fonda iniciatīvas atskaiti kopā ar pamatojošo dokumentāciju.
6. Programmas apsaimniekotājs sagatavo ikgadēju divpusējās sadarbības pasākumu plānu.
7. Programmas apsaimniekotājs atskaitās par divpusējās sadarbības fonda finanšu līdzekļu izlietojumu, saturu un sasniegtajiem rezultātiem gada pārskatā, iesniedzot to izskatīšanai arī sadarbības komitejā.
8. Programmas apsaimniekotājs var iesniegt argumentētu priekšlikumu Divpusējās sadarbības fonda komitejai ar mērķi saņemt papildu finansējumu. Priekšlikums pirms tam jāapstiprina sadarbības komitejā.

Ministru prezidents Arturs Krišjānis Kariņš

Iekšlietu ministrs Sandis Ģirģens

Iesniedzējs:

Iekšlietu ministrs Sandis Ģirģens

Vīza:

Iekšlietu ministrijas valsts sekretārs Dimitrijs Trofimovs